Miroslav Filip

Miroslav Filip (27. oktoober 1928 Praha – 27. aprill 2009 Praha) oli tšehhi maletaja, maleajakirjanik ja malekohtunik, rahvusvaheline suurmeister (1955). 

Filip oli kolmekordne Tšehhoslovakkia malemeister (1950, 1952, 1954). Suurmeistriks sai ta 27-aastaselt 1955. aastal. Kaks aastat varem oli ta FIDE-lt saanud rahvusvahelise meistri nimetuse.
pisi|left|Amsterdamis 1956 toimunud MM-i pretendentide turniiri osavõtjad (vasakult paremale) Filip, Smõslov, Keres, Pilnik, Bronštein, Geller, Spasski, Petrosjan, Panno ja Szabo
Ta on mänginud maailmameistrivõistluste neljal tsoonidevahelisel (1955, 1958, 1962, 1970) ja kahel pretendentide turniiril (1956, 1962). Pretendentide turniiril 1956. aastal Amsterdamis (10 osavõtjat, võitis Vassili Smõslov) jagas ta 8.–9. kohta ja 1962. aastal Curaçaol (kaheksa osavõtjat, võitis Tigran Petrosjan) jagas ta koos Mihhail Taliga 7.–8. kohta.

Filip mängis Tšehhoslovakkia võistkonna koosseisus 12 maleolümpial (1952–1974). 

Ta tegutses ka malekohtunikuna. Ta oli 1986. aastal Dubais peetud maleolümpia peakohtunik.

Välislingid

Kategooria:Tšehhoslovakkia maletajad
Kategooria:Tšehhi maletajad
Kategooria:Malekohtunikud
Kategooria:Sündinud 1928
Kategooria:Surnud 2009